कोलकाता टॉप-4 की रेस में बरकरार; SRH के लिए आज करो या मरो का मुकाबला
IPL 2023 Playoff Qualification Scenario RCB reach Top 5 KKR Beat CSK, लीग स्टेज के 61 मुकाबले खेले जा चुके हैं। टूर्नामेंट के बचे हुए 9 मैचों से प्लेऑफ के लिए 9  में से 4 टीमें तय होंगी।
इंडियन प्रीमियर लीग (IPL) में रविवार को 2 बड़े मुकाबले खेले गए। पहले मैच में रॉयल चैलेंजर्स बेंगलुरु ने राजस्थान रॉयल्स को 112 रन से हराकर टॉप-5 में जगह बनाई। वहीं दूसरे मैच में कोलकाता नाइट राइडर्स ने चेन्नई सुपर किंग्स को 6 विकेट से हराकर अपने प्लेऑफ में पहुंचने की उम्मीदों को बरकरार रखा।
प्लेऑफ में पहुंचने के लिए RR अब दूसरी टीमों के नतीजों पर निर्भर है, वहीं CSK को क्वालिफाई करने के लिए अब भी एक जीत का इंतजार है। टूर्नामेंट में आज लीग स्टेज का 62वां मुकाबला गुजरात टाइटंस और सनराइजर्स हैदराबाद के खिलाफ अहमदाबाद में शाम 7:30 बजे से खेला जाएगा।
गुजरात आज का मैच जीतकर प्लेऑफ में पहुंच सकती है। वहीं हैदराबाद आज का मैच जीतकर अपने प्लेऑफ में पहुंचने की उम्मीदों को बरकरार रख सकती है। हारने पर SRH प्लेऑफ की रेस से बाहर हो जाएगी।
लीग स्टेज के 61 मुकाबले खेले जा चुके हैं और 4 टीमें इस वक्त 12 पॉइंट्स लेकर प्लेऑफ की रेस में एक-दूसरे को कड़ी टक्कर दे रही हैं। वहीं दिल्ली को छोड़कर अब तक कोई भी टीम टॉप-4 की रेस से बाहर नहीं हुई है। दिल्ली रेस में नहीं है, लेकिन बाकी टीमों का गणित बिगाड़ सकती है। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिर में एक या 2 टीमें 16 पॉइंट्स के साथ भी प्लेऑफ में क्वालिफाई करेंगी, लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 61 मैचों के बाद अब भी कम से कम 4 टीमें 16 पॉइंट्स और 2 टीमें 17 पॉइंट्स के साथ लीग स्टेज फिनिश कर सकती हैं। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं टीमों की सिचुएशन...
CSK को आखिरी मैच जीतना ही होगा 
चेपॉक स्टेडियम में कोलकाता के खिलाफ हार के बाद चेन्नई सुपर किंग्स के प्लेऑफ में पहुंचने का इंतजार बढ़ गया। टीम इस वक्त 13 मैचों में 7 जीत, 5 हार और एक बेनतीजा मुकाबले के बाद 15 अंकों के साथ पॉइंट्स टेबल में दूसरे नंबर पर है।
CSK का लीग स्टेज में आखिरी मैच 20 मई को दिल्ली कैपिटल्स के खिलाफ दिल्ली में होगा। इसे जीतने पर टीम प्लेऑफ के लिए क्वालिफाई कर जाएगी, लेकिन हारने पर टीम को बाकी टीमों के नतीजों पर निर्भर रहना होगा।
अगर CSK आखिरी मैच हार गई तो उन्हें मुंबई या गुजरात की 2 हार का इंतजार करना होगा। या फिर पंजाब, लखनऊ और बेंगलुरु अपने एक-एक मुकाबले हार जाएं, तभी टीम प्लेऑफ के लिए क्वालिफाई कर पाएगी।
KKR की उम्मीदें अभी बाकी 
CSK पर जीत से कोलकाता नाइट राइडर्स ने अपने प्लेऑफ में पहुंचने की उम्मीदों को बरकरार रखा है। उनके इस वक्त 13 मैचों में 6 जीत और 7 हार से 12 पॉइंट्स हैं। टीम पॉइंट्स टेबल में नंबर-7 पर पहुंच गई है।
उनका आखिरी मुकाबला 20 मई को लखनऊ के खिलाफ होगा। इसे जीतने और बेहतर रन रखने के बाद भी टीम को क्वालिफाई करने के लिए बाकी टीमों के नतीजों का इंतजार करना होगा।
अगर टीम आखिरी मैच जीत गई तो उन्हें मुंबई, लखनऊ, बेंगलुरु और पंजाब के सभी मुकाबलों में हार की दुआ करनी होगी। साथ ही वे चाहेंगे कि राजस्थान और हैदराबाद का रन रेट उनसे ज्यादा न हो।
बड़ी जीत से RCB को फायदा 
राजस्थान को उनके ही होम ग्राउंड पर 112 रन के बड़े अंतर से हराने के बाद बेंगलुरु की टीम ने पॉइंट्स टेबल में 2 पोजिशन की छलांग लगाई। टीम 12 मैचों में 6 जीत और 6 हार के बाद 12 अंकों के साथ पॉइंट्स टेबल में नंबर-5 पर पहुंच गई। उनका रन रेट भी इस वक्त 12 पॉइंट्स वाली राजस्थान, कोलकाता और पंजाब से बेहतर है।
बेंगलुरु के अब 2 मैच हैदराबाद और गुजरात के खिलाफ बाकी हैं। दोनों मुकाबले जीतने और बाकी टीमों से बेहतर रन रेट रखने पर टीम प्लेऑफ के लिए क्वालिफाई कर जाएगी। एक भी मैच हारने पर टीम को बाकी मैचों के नतीजों पर निर्भर रहना होगा। वहीं दोनों मुकाबले हारने पर टीम प्लेऑफ की रेस से बाहर हो जाएगी।
RR अब दूसरों पर निर्भर 
बेंगलुरु के खिलाफ हार के बाद राजस्थान के क्वालिफाई करने की उम्मीदों को झटका लगा है। टीम का रन रेट भी RCB से कम हो गया। उनके अभी 13 मैचों में 6 जीत और 7 हार से 12 पॉइंट्स हैं। टीम इस वक्त पॉइंट्स टेबल में छठे नंबर पर है।
राजस्थान का एक मैच अब 19 मई को पंजाब के खिलाफ बाकी है। इसे बड़े अंतर से जीतने के बाद भी प्लेऑफ में क्वालिफाई करने के लिए टीम को बाकी मैचों के नतीजों पर निर्भर रहना होगा। पंजाब के खिलाफ हारने पर टीम प्लेऑफ की रेस से बाहर जाएगी।
हैदराबाद के लिए करो या मरो की स्थिति 
टूर्नामेंट में आज सनराइजर्स हैदराबाद और टेबल टॉपर गुजरात टाइटंस के बीच अहमदाबाद में लीग स्टेज का 62वां मैच खेला जाएगा। हैदराबाद 11 मैचों में 4 जीत और 7 हार के बाद 8 अंकों के साथ पॉइंट्स टेबल में 9वें नंबर पर है।
आज का मैच टीम के लिए करो या मरो का मुकाबला है। हारने पर टीम प्लेऑफ की रेस से बाहर हो जाएगी। वहीं जीतने पर टीम टॉप-4 में फिनिश करने की उम्मीदों को बनाए रखेगी।
गुजरात के बाद SRH के 2 मैच बेंगलुरु और मुंबई के खिलाफ बाकी रहेंगे। दोनों मुकाबले जीतने और बाकी टीमों से बेहतर रन रेट रखने के बाद भी टीम को प्लेऑफ में क्वालिफाई करने के लिए बाकी मैचों के नतीजों पर निर्भर रहना होगा। टीम चाहेगी कि मुंबई, बेंगलुरु और पंजाब अपने बचे हुए सभी मुकाबले हार जाए, तभी SRH 14 पॉइंट्स के साथ प्लेऑफ में जगह बना सकेगी।
गुजरात के पास क्वालिफाई करने का मौका 
गुजरात टाइटंस पॉइंट्स टेबल की टॉपर है। टीम के 12 मैचों में 8 जीत और 4 हार के बाद 16 पॉइंट्स हैं। आज हैदराबाद को हराने के बाद टीम प्लेऑफ के लिए क्वालिफाई कर जाएगी, लेकिन हारने पर टीम को बेंगलुरु के खिलाफ होने वाला आखिरी मैच किसी भी हाल में जीतना ही होगा।
दोनों मैच हारने पर टीम को बाकी टीमों के नतीजों पर निर्भर रहना होगा। दोनों मुकाबले बुरी तरह हारने पर टीम प्लेऑफ की रेस से बाहर भी हो सकती है। वहीं दोनों मैच जीतने पर टीम 20 पॉइंट्स के साथ टॉप-2 में रहकर क्वालिफायर-1 में पहुंच जाएगी।
LSG और MI को चाहिए 2 जीत 
पॉइंट्स टेबल के टॉप-4 में शामिल लखनऊ और मुंबई की स्थिति लगभग एक जैसी है। दोनों के 2 मुकाबले बाकी हैं, और उन्हें प्लेऑफ में जगह बनाने के लिए दोनों ही मुकाबलों में जीत चाहिए।
दिल्ली बिगाड़ सकती है PBKS का खेल 
टूर्नामेंट की आखिरी 2 टीमें दिल्ली कैपिटल्स और पंजाब किंग्स हैं। DC 12 मैचों में 4 जीत और 8 हार के बाद 8 पॉइंट्स लेकर प्लेऑफ की रेस से बाहर हो चुकी है। वहीं PBKS 12 मैचों में 6 जीत और 6 हार के बाद 12 पॉइंट्स लेकर प्लेऑफ की रेस में बनी हुई है।
दोनों को 17 मई को आपस में मुकाबला खेलना है। दिल्ली अगर इस मैच को जीत लेती है तो पंजाब के प्लेऑफ में पहुंचने के चांस कम हो जाएंगे। उन्हें फिर राजस्थान के खिलाफ अपने आखिरी मुकाबले में जीत हासिल करनी होगी।
राजस्थान के खिलाफ जीतने के बाद क्वालिफाई करने के लिए पंजाब को बाकी मैचों के नतीजों पर निर्भर रहना होगा। वहीं अपने बचे हुए दोनों मुकाबले जीतने और बाकी टीमों से बेहतर रन रेट रखने पर टीम टॉप-4 के लिए क्वालिफाई कर जाएगी।
